als_Latn dik_Latn sag_Latn
Erald Deliu
Festivali Ndërkombëtar i Filmit në Berlin ka nisur tashmë që prej datës 5 janar. Mes 9 filmave pretendentë për të marrë çmime të rëndësishme në Berlin është edhe filmi “Burrnesha” (Sworn Virgin), i regjisores, Laura Bispuri. “Burrnesha” është si një udhëtim në universin feminist shqiptar, i cili vjen në shumë forma kontradiktore. Është historia e një gruaje shqiptare, që interpretohet nga aktorja Alba Rohrwacher, e njohur për rolet e saj në filmat “Thagmat” (The Wonders) dhe “Zemra të uritura” (Hungry Hearts), e cila sakrifikon gjininë e saj për lirinë dhe që më pas sakrifikon nderin për t’u kthyer sërish në grua. Ajo e bën këtë pa mënjanuar aspak ndjenjat e saj.
Hana Doda, një vajze e re, arratiset nga fati i saj i të qenit grua shtëpiake dhe shërbëtore, i imponuar nga Kanuni, duke u betuar për virgjëri të përjetshme dhe duke u shndërruar në burrneshë. Kështu ajo kthehet në burrë, armatoset me një pushkë dhe bëhet Mark Doda. Të qenit burrë, i ofron të gjitha privilegjet e burrit malësor të asaj periudhe, por pas 10 vjetësh vetmi në male, Hana vendos që ta ndryshojë sërish jetën e saj. Ajo e braktis Shqipërinë dhe emigron në Milano të Italisë, ku takon njerëz të dashur, të cilët jeta shqiptare ia kishte ndaluar. Kështu, Hana lufton me veten e saj për të braktisur burrërinë dhe nis të mësojë të sillet sërish si grua, duke i ndarë dy shpirtrat e përzierë brenda vetes. Veç “Burrneshës”, ka edhe 8 filma të tjerë, të cilët priten të jenë pretendentë kryesorë në berlinale.
“45 vjet” me regji të Andrew Haigh
Kanë kaluar vetëm katër vjet, qysh kur regjisori Andrew Haigh korri sukses me filmin romantik “Fundjavë” (Weekend). Regjisori Haigh sjell një histori krejt të jashtëzakonshme në filmin e fundit “45 vjet” (45 Years), duke i përshtatur në subjektin e tij një histori të shkurtër të poetit David Constantine. Historia bën fjalë për marrëdhënien e një çifti të martuar prej kohësh, e cila tronditet pas zbulimit të kufomës së një burri, i cili ishte dashuria e parë e gruas në çift. Roli kryesor luhet nga Charlotte Rampling, e cila i jep një shtysë më të madhe filmit për të fituar diçka.
“Aferim” me regji të Radu Jude
Regjisori rumun, Radu Jude bëri bujë me komedinë e zezë “Të gjithë në familjen tonë”, e cila si subjekt kishte trajtimin e dhunës në familje. Filmi i tij u cilësua si një bukuroshe e fjetur në Festivalin e Berlinit të vitit 2012. Tani, ai kthehet në Berlin me një film më të sofistikuar, drama “Aferim” (Hallall). Historia e filmit bardhezi zë vend në Europën feudale. I bazuar në folklor, “Aferim” ndriçon disa pjesë të errëta të shoqërisë europiane të asaj periudhe, duke satirizuar normat detyruese të asaj kohe.
“Klubi” me regji të Pablo Larrain
Regjisori kilian, Pablo Larrain u bë i famshëm me tri filmat e tij, “Toni Manero”, “Post Mortem” dhe “Jo”, të cilat konfrontoheshin me periudhën diktatoriale të Kilit. Edhe filmi “Klubi” (The Club), me të cilin Larrain vjen në Berlin, i përket të njëjtit zhanër, trilerit alegorik. Subjekti zë vend në një shtëpi të largët në brigjet kiliane. Në grup priftërinjsh dhe një murgeshë përballen me ardhjen e një prifti të ri, krejt të panjohur në shtëpinë buzë detit. “Klubi” sjell një tjetër histori të frikshme dhe gati absurde të zakoneve fetare, të cilat shtyhen deri në limitet e njerëzores.
“Z. Holms” me regji të Bill Condon
Bill Condon e zhgënjeu së tepërmi publikun me biografinë e Julian Assange. Por filmi i tij i fundit, “Z. Holms” (Mr. Holmes), po i habit të gjithë kritikët. Ky film është një vazhdim i “Sherlock Holmes”. Në këtë film detektivi i famshëm është 93 vjeç dhe në pension. Filmi është më shumë një reflektim i jetës së detektivit të famshëm. Aktorja Laura Linney, luan në këtë film shërbëtoren e Holmsit, së cilës ai i tregon shumë për jetën e tij.
Festivali ka nisur në datë 5 dhe mbaron në 15 shkurt
“Kalorësi i Kupave” nga Terrence Malick
Filmi i Terrence Malick po tërheq jashtëzakonisht shumë vëmendjen në këtë festival. Kjo për shkak edhe të bujës që bëri filmi i tij i mëparshëm “Pema e jetës” (The Tree of Life). Aktori Christian Bale, në filmin “Kalorësi i Kupave” (Knight of Cups) paraqitet, si një skllav i Hollivudit, i dëshpëruar për t’u arratisur. Jeta e personazhit kryesor është e dyzuar mes dy grave, më të rëndësishme në jetën e tij.
“Mbretëresha e Shkretëtirës” nga Wener Hezog
Ky film ka qenë edhe sfida më e madhe e aktores Nicole Kidman, e cila luan rolin e eksploratores së famshme britanike, Gertude Bell. Filmi i jashtëzakonshëm i Wener Hezog, “Mbretëresha e Shkretëtirës” (Queen of the Desert) është një film biografik i eksploratores së famshme. Gjithashtu, ky film është mjaft interesant, pasi në të shfaqet edhe një nga figurat ironike të asaj periudhe, Lorenci i Arabisë, i cili luhet në këtë film nga Robert Pattinson.
“Mbretëresha e Tokës” Alex Ross Perry
Filmi i Alex Ross Perry, sigurisht që nuk duhet të ngatërrohet me “Mbretëreshën e Shkretëtirës”, pasi edhe si subjekte janë shumë larg njëri-tjetrit. Personazhi kryesor, Catherine, në këtë film luhet nga Elisabeth Moss. Ajo është një grua e re, që ka sapo është ka dalë nga një lidhje dhe sapo ka humbur të atin. Aktorja Ketherine Waterston luan shoqen e saj të ngushtë, e cila i qëndron pranë në ditët më të vështira. Mirëpo, Moss përjeton një gjendje mjaft të rënduar emocionale në këtë periudhë, e cila është si një spirale psikologjike dhe që tenton të fusë brenda saj edhe shoqen e ngushtë.
“Taksia” nga Jafar Panahi
NAë vitin 2010, regjisori iranian, Jafar Panahi mori një dënim të çuditshëm në Iran. Autoritetet e kanë pezulluar për 20 vjet nga kinematografia. Mirëpo ky dënim nuk e pengoi aspak atë në punën e tij. Pas dramës-dokumentare “Ky nuk është film” dhe dramës metaforike, “Perdja e mbyllur”, Panahi vazhdon të punojë kundër regjimit autoritar në Iran. Filmi i tij i fundit “Taksia”, ka si personazh kryesor vetë atë. Panahi, gjatë gjithë filmit drejton një taksi dhe flet me klientët e tij, ndërkohë që punon si taksist, pasi është pezulluar nga kinematografia. Filmi dokumentar është një përpjekje e tij për të qenë i lidhur me jetën në Iran.
eus_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn gla_Latn als_Latn war_Latn als_Latn